
RĪGAS BĒRNU UN JAUNIEŠU CENTRS "PRAKTISKĀS ESTĒTIKAS SKOLA"
Andreja Saharova iela 35, Rīga, LV-1082, tālrunis 67333553, 67333073, e‑pasts: estets@riga.lv

IEKŠĒJIE NOTEIKUMI

Rīgā

	27.08.2026.
	
	Nr. BJCPES-26-4-nts



Iekšējie noteikumi Rīgas bērnu un jauniešu centra "Praktiskās estētikas skola" rīcība bezpilota lidaparāta (drona) vai cita gaisa apdraudējuma gadījumā.

	Izdoti saskaņā ar Valsts pārvaldes iekārtas
likuma 72. panta pirmās daļas 2. punktu




1. Vispārīgie jautājumi

1.1. Iekšējie noteikumi (turpmāk – Noteikumi) nosaka kārtību, kādā  Rīgas bērnu un jauniešu centrs ”Praktiskās estētikas skola”   (turpmāk – Iestāde) rīkojas bezpilota lidaparāta (drona) vai cita gaisa apdraudējuma gadījumā, lai nodrošinātu izglītojamo, darbinieku un izglītojamo vecāku vai likumisko pārstāvju (turpmāk – Vecāki) un citu personu drošību atbilstoši Rīgas pilsētas izpilddirektora 09.06.2026. rīkojumam Nr. RD-26-219-ir "Par iekšējo noteikumu izstrādi par rīcību bezpilota lidaparātu (dronu) un cita gaisa telpas apdraudējuma gadījumā". 
1.2. Noteikumu mērķis ir nodrošināt Iestādes vienotu, savlaicīgu un koordinētu rīcību, lai aizsargātu izglītojamo, darbinieku un citu Iestādē un tās teritorijā esošo personu dzīvību, veselību un drošību, kā arī nodrošināt vienotu Rīgas valstspilsētas pašvaldības izpilddirektora 21.05.2026. iekšējo noteikumu Nr. RD-26-21-nti “Iekšējie noteikumi par rīcību iespējama bezpilota lidaparāta (drona) un cita gaisa apdraudējuma gadījumā Rīgas valstspilsētas pašvaldības Izglītības, kultūras un sporta departamenta pakļautībā esošajās iestādēs”, Valsts ugunsdzēsības un glābšanas dienesta, Valsts policijas, Nacionālo bruņoto spēku, Neatliekamās medicīniskās palīdzības dienesta, Rīgas valstspilsētas pašvaldības un citu atbildīgo institūciju vadlīniju ievērošanu.
1.3. Noteikumi ir saistoši visiem Iestādes darbiniekiem. 
1.4. Izglītojamo Vecākiem un izglītojamiem Noteikumos ietvertā informācija tiek sniegta zināšanai un sadarbības veicināšanai, lai nodrošinātu vienotu izpratni par Iestādes rīcību gaisa apdraudējuma gadījumā.
1.5. Iestāde rīkojas, pamatojoties tikai uz oficiālu un pārbaudāmu informāciju, ko sniedz atbildīgie dienesti, Rīgas valstspilsētas pašvaldība, tai skaitā Rīgas valstspilsētas pašvaldības Izglītības, kultūras un sporta departaments (turpmāk – Departaments), Rīgas valstspilsētas pašvaldības Civilās aizsardzības pārvalde, agrīnās brīdināšanas sistēmas, lietotne “112 Latvija”, oficiāli plašsaziņas līdzekļi vai citi oficiāli informācijas avoti.
1.6. Iestāde nodrošina, ka juridiskās vai fiziskās personas, kuras izmanto Iestādes telpas un āra teritoriju uz līguma pamata (turpmāk – apakšnomnieki), ir savlaicīgi iepazīstinātas ar šiem Noteikumiem. Apakšnomnieki informē savus darbiniekus, nodarbību vadītājus un citas iesaistītās personas par šo Noteikumu ievērošanu un ir atbildīgas par šo Noteikumu ievērošanu savas darbības laikā Iestādes telpās un tās teritorijā.


2. Iekšējos noteikumos lietotie termini

2.1. Gaisa apdraudējums – situācija, kurā pastāv vai var pastāvēt risks cilvēku dzīvībai, veselībai vai drošībai saistībā ar militāra vai cita veida gaisa objektu, sprādzienu, raķešu, bezpilota lidaparātu (drona), to atlūzu, iespējami sprādzienbīstamu priekšmetu vai cita līdzīga apdraudējuma ietekmi.
2.2. Oficiālā informācija – informācija, kas tiek izplatīta šūnu apraides paziņojumos, lietotnē “112 Latvija”, Valsts ugunsdzēsības un glābšanas dienesta, Valsts policijas, Nacionālo bruņoto spēku un Rīgas valstspilsētas pašvaldības informācijas kanālos, kā arī operatīvās saziņas grupā.
2.3. Operatīvās saziņas grupa – Signal lietotnē izveidota saziņas grupa “Operatīvā saziņa drošībai” (turpmāk – Saziņas grupa), kurā Rīgas valstspilsētas pašvaldības Civilās aizsardzības pārvaldes vai Departamenta atbildīgās personas ārkārtas situācijās komunicē ar izglītības iestādēm par iespējamu apdraudējumu vai nepieciešamību nekavējoties veikt nepieciešamos drošības pasākumus.
2.4. Drošākas telpas – pagrabi, iekšējie koridori, tualetes un sanitārās telpas vai citas telpas vai telpu zonas tālāk no logiem, citas telpas, kur starp personu un ārējo vidi atrodas vismaz divas sienas. Tās apzīmētas ar piktogrammu / zīmi  “Drošāka telpa” (1. pielikums).
2.5. Iestādes atbildīgā persona - Iestādes vadītājs un/vai Iestādes vadītāja norīkots darbinieks, kas saņem informāciju Saziņas grupā par nepieciešamību nekavējoties rīkoties, nepieciešamības gadījumā operatīvi pieņemot lēmumu par izmaiņām mācību procesā apdraudējuma gadījumā.
2.6. Iestādes kritiskais personāls - Iestādes vadītājs, Iestādes atbildīgā persona, Iestādes vadība, atbalsta personāls un medicīnas māsa.

3. Informācijas saņemšana un lēmumu pieņemšana

3.1. Iestādes vadītājs norīko Iestādes atbildīgo personu informācijas saņemšanai Saziņas grupā un nodrošina, ka Iestādes atbildīgā persona ir sasniedzama informācijas apmaiņai. Saņemto informāciju Iestādes atbildīgā persona nekavējoties nodod Iestādes vadītājam.
3.2. Saņemot informāciju par iespējamu vai esošu gaisa apdraudējumu, Iestādes atbildīgā persona nekavējoties izvērtē un pārbauda informāciju, seko atbildīgo dienestu norādījumiem un organizē turpmāko rīcību Iestādē.
3.3. Ja informāciju par gaisa apdraudējumu saņem Iestādes darbinieks, informācijas saņēmējs nekavējoties nodod to Iestādes atbildīgajai personai pārbaudei.
3.4. Ja gaisa apdraudējums tiek izsludināts laikā, kad izglītojamie vēl neatrodas Iestādē, pirms mācību procesa sākuma, Iestāde rīkojas atbilstoši atbildīgo institūciju informācijai un norādījumiem, vienlaikus ievērojot šo Noteikumu 4.punktā noteiktās rīcības algoritmus.
3.5. Ja Rīgas valstspilsētas pašvaldība, Departaments, Valsts ugunsdzēsības un glābšanas dienests, Valsts policija, civilās aizsardzības institūcijas vai citas kompetentās institūcijas pieņem lēmumu vai sniedz norādījumus par mācību procesa atcelšanu, pārcelšanu, attālinātu organizēšanu, mācību dienas sākuma laika maiņu vai citu drošības pasākumu, Iestādes atbildīgā persona organizē attiecīgā lēmuma vai norādījuma izpildi Iestādē.
3.6. Ja ārējs lēmums vēl nav saņemts, bet pastāv pamatots gaisa apdraudējums izglītojamo vai Iestādes darbinieku drošībai, Iestādes atbildīgā persona, izvērtējot oficiāli pieejamo informāciju, nosaka pagaidu risinājumus līdz turpmāku norādījumu saņemšanai.
3.7. Iestāde par pieņemtajiem lēmumiem un turpmāko rīcību informē Iestādes darbiniekus, kuri, savukārt informē Vecākus un izglītojamos, izmantojot vienu vai vairākus saziņas veidus:  Whatsapp saziņas grupas, īsziņas,  Iestādes tīmekļvietni, e-pastu vai tālruni. 
3.8. Vecākiem ir pienākums sekot Iestādes, Rīgas valstspilsētas pašvaldības, Departamenta un atbildīgo institūciju paziņojumiem. Vecāki neved izglītojamo uz Iestādi, ja ir paziņots par mācību procesa attālinātu organizēšanu, atcelšanu, pārcelšanu, mācību dienas sākuma laika maiņu vai citām drošības apsvērumu dēļ noteiktām izmaiņām.
3.9. Iestādes vadītājs nepieciešamības gadījumā norīko dežurējošo personālu Iestādes ārkārtas darbības nodrošināšanai gadījumos, kad gaisa apdraudējums iestājies ārpus Iestādes darba laika un nepieciešams nodrošināt Iestādes darbu šajos Noteikumos minēto darbību veikšanai.
3.10. Iestādes vadītājs informē visus Iestādes darbiniekus par mobilajā ierīcē  lejupielādējamu aplikāciju “112 Latvija” un tās regulāriem atjauninājumiem.

4. Rīcība gaisa apdraudējuma gadījumā, ja brīdinājums saņemts ārpus Iestādes darba laika 

4.1. Ja oficiālā informācija par iespējamu gaisa apdraudējumu tiek saņemta ārpus Iestādes darba laika, izglītības process klātienē tiek atcelts vai netiek uzsākts.
4.2. Iestādes vadītājs var pieņemt lēmumu par attālināta mācību procesa organizēšanu un turpināšanu un informē par to izglītojamos un Vecākus šo Noteikumu 3.7.punktā noteiktajos saziņas kanālos.
4.3. Ja Rīgas valstspilsētas pašvaldība, Departaments, Valsts ugunsdzēsības un glābšanas dienests, Valsts policija, civilās aizsardzības institūcijas vai citas kompetentās institūcijas pieņem lēmumu, vai sniedz norādījumus par mācību procesa atcelšanu, pārcelšanu, attālinātu organizēšanu, mācību dienas sākuma laika maiņu vai citu drošības pasākumu, Iestādes atbildīgā persona organizē attiecīgā lēmuma vai norādījuma izpildi Iestādē.


5. Rīcība gaisa apdraudējuma gadījumā, ja brīdinājums saņemts Iestādes darba un mācību laikā

5.1. Ja oficiālā informācija par iespējamu apdraudējumu tiek saņemta Iestādes darba laikā vai laikā, kad Iestādē notiek interešu izglītības process vai tajā atrodas izglītojamie, darbinieki vai apmeklētāji un apakšnomnieki, Iestādes vadītājs pieņem lēmumu par mācību procesa pārtraukšanu un izglītojamo un darbinieku, un apmeklētāju un apakšnomnieku pārvietošanu uz Drošākām telpām.
5.2. Ja gaisa apdraudējums tiek izziņots brīdī, kad izglītojamie pārvietojas no vienas pulciņa nodarbības uz nākošo, tuvāk esošie Iestādes pedagogi un darbinieki nekavējoties organizē izglītojamo pārvietošanos uz Drošākām telpām, pēc tam tuvāk esošie Iestādes pedagogi veic izglītojamo uzskaiti.
5.3. Ja gaisa apdraudējums tiek izziņots āra nodarbības laikā, Iestādes pedagogs nekavējoties pārtrauc nodarbību un organizē izglītojamo pārvietošanos uz tuvāko Drošāko telpu.
5.4. Ja gaisa apdraudējums tiek izziņots pasākuma vai interešu izglītības nodarbības laikā, par izglītojamo drošību atbild attiecīgā pasākuma vai nodarbības vadītājs un organizē izglītojamo pārvietošanu uz tuvāko Drošāko telpu.
5.5. Ja izglītojamie apdraudējuma brīdī atrodas ārpus Iestādes organizētā pasākumā, ekskursijā, sacensībās vai citā aktivitātē, atbildīgais Iestādes pedagogs ievēro konkrētās atrašanās vietas drošības norādījumus, atbildīgo dienestu informāciju un nekavējoties informē Iestādes atbildīgo personu.

6. Vispārīgā rīcība gaisa apdraudējuma gadījumā

6.1. Gaisa apdraudējuma gadījumā Iestāde nekavējoties pārtrauc mācību procesu vai citu notiekošo darbību un organizē izglītojamo, darbinieku un citu Iestādē un tās teritorijā esošo personu patveršanos Drošākās telpās Iestādes ēkā.
6.2. Pirmā rīcība gaisa apdraudējuma gadījumā ir patveršanās Iestādes ēkā, Evakuācija vai pārvietošanās uz patvertnēm ārpus Iestādes ēkas pieļaujama vien tad, ja to norāda vai saskaņo atbildīgie dienesti, Rīgas valstspilsētas pašvaldība, Departaments, Valsts ugunsdzēsības un glābšanas dienests, Valsts policija, civilās aizsardzības institūcijas vai citas kompetentās institūcijas, ja pārvietošanās ir droša, tai ir pietiekams laiks un tā nerada lielāku risku par palikšanu Iestādes ēkā.
6.3. Par drošākām Iestādē uzskatāmas telpas bez logiem vai ar iespējami mazāku stiklojumu, iekšējie gaiteņi un telpas, kuras atrodas tālāk no ārsienām un stiklotām konstrukcijām un kur starp personu un ēkas ārpusi iespēju robežās ir vismaz divas sienas.
6.4. Par nedrošām vietām uzskatāmas telpas pie lieliem logiem, ārdurvju un stiklotu durvju tuvums, gaiteņi vai vestibili ar lielām stiklotām virsmām, sporta laukums, pagalms, autostāvvieta un citas atklātas teritorijas.
6.5. Iestādes ēkas plāns ar atzīmētām Drošākajām telpām un zonām pievienots šo Noteikumu 2. pielikumā. 
6.6. Pārvietošanās Iestādes telpās notiek mierīgi, klusām un pārvietojoties ejot Personas netuvojas logiem, ārdurvīm, stiklotām konstrukcijām un ārsienām.
6.7. Ja ir dzirdams sprādziens vai vairāki sprādzieni, visas personas paliek patvēruma vietā, netuvojas logiem un durvīm un gaida turpmākos norādījumus. Ja tiešs norādījums nav saņemts, pārvietošanās atsākama ne agrāk kā 10 minūtes pēc pēdējā sprādziena, izvērtējot pārvietošanās maršruta drošību.
6.8. Aizliegts publicēt fotoattēlus, videoierakstus vai tiešraides no notikuma vietas, ja tas var apdraudēt personu drošību, veicināt dezinformāciju vai atklāt aizsardzības, drošības dienestu vai Iestādes drošības organizācijas informāciju.

7. Izglītojamo rīcība

7.1. Izglītojamais nekavējoties izpilda Iestādes pedagoga vai Iestādes darbinieka norādījumus, saglabā mieru, pārvietojas kopā ar klasi vai grupu uz tuvāko Drošāko telpu, netuvojas logiem, ārdurvīm un stiklotām virsmām un neiziet no Iestādes ēkas vai teritorijas bez atļaujas.
7.2. Izglītojamais nefilmē, nefotografē, nepublicē informāciju sociālajos tīklos, nepieskaras svešiem priekšmetiem, atlūzām, drona daļām vai aizdomīgiem objektiem.
7.3. Izglītojamais nekavējoties informē Iestādes pedagogu vai darbinieku, ja kāds ir ievainots, pazudis, panikā vai nepieciešama palīdzība.
7.4. Ja izglītojamais apdraudējuma brīdī atrodas ārpus klases Iestādē vai tās teritorijā, viņš dodas pie tuvākā Iestādes pedagoga vai darbinieka un izpilda viņa norādījumus.

8. Iestādes darbinieku rīcība un atbildība

8.1. Iestādes pedagogs ir atbildīgs par tiem izglītojamiem, kuri konkrētajā brīdī ir viņa pārraudzībā. Pedagogs paliek kopā ar izglītojamiem, nodrošina viņu uzraudzību, mierīgu rīcību, pārvietošanos uz Drošāko telpu un izglītojamo uzskaiti.
8.2. Saņemot informāciju par gaisa apdraudējumu, Iestādes pedagogs pārtrauc mācību procesu vai citu notiekošo darbību, informē izglītojamos par drošības norādījumiem, organizē pārvietošanos uz Drošāko telpu Iestādes ēkā un pēc iespējas ātrāk ziņo Iestādes atbildīgajai personai par atrašanās vietu un izglītojamo skaitu.
8.3. Iestādes pedagogs nepieļauj izglītojamo patvaļīgu pārvietošanos, iziešanu ārpus ēkas, filmēšanu, fotografēšanu, sociālo tīklu izmantošanu, panikas izplatīšanu vai nepārbaudītas informācijas izplatīšanu.
8.4. Iestādes pedagogs telpu pārbaudē iesaistās tikai tad, ja tas nerada risku viņa un viņa pārraudzībā esošo izglītojamo drošībai.
8.5. Tehniskais un saimnieciskais personāls, tostarp ēkas dežuranti, Iestādes atbildīgās personas norādītajā kārtībā pārbauda savas atrašanās vietas vai atbildības zonas tuvumā esošās telpas, gaiteņus, labierīcības, garderobes un citas koplietošanas telpas, palīdz novirzīt personas uz Drošākajām telpām un ziņo Iestādes atbildīgajai personai par personām, kurām nepieciešama palīdzība, bojājumiem, dūmiem, šķembām, aizdomīgiem priekšmetiem vai citiem apdraudējumiem. 
8.6. Ja Iestādes darbinieks konstatē ievainotu personu, viņš organizē pirmās palīdzības sniegšanu, ja tas ir droši, un informē Iestādes atbildīgo personu vai palīdzības dienestus atbilstoši situācijas nopietnībai. 
8.7. Pēc apdraudējuma beigām Iestādes pedagogi iespēju robežās piedalās izglītojamo emocionālā stāvokļa sākotnējā izvērtēšanā un informē Iestādes atbalsta personālu par izglītojamiem, kuriem nepieciešams papildu atbalsts.
8.8. Iestādes darbinieki saziņā ar Vecākiem izmanto tikai Iestādes saskaņotu vai apstiprinātu informāciju.
8.9 Iestādes atbildīgais darbinieks apziņo darbiniekus par rīcību dzeltenā un oranžā līmeņa šūnu apraides brīdinājuma gadījumā, izmantojot darbinieka e-pastu Rīgas domes Vienotās informācijas sistēmā, darbiniekiem ir pienākums sekot oficiālajai informācijai.
8.10. Darba ierīcēs darbinieki lejupielādē aplikāciju 112. Iestādes atbildīgā persona informē visus Iestādes darbiniekus par mobilajā ierīcē lejupielādējamu aplikāciju “112 Latvija” un tās regulāriem atjauninājumiem.

9. Iestādes vadības, atbalsta personāla un medicīnas darbinieka rīcība un atbildība 
 
9.1. Iestādes atbildīgā persona koordinē Iestādes rīcību gaisa apdraudējuma gadījumā, organizē šo Noteikumu izpildi un nodrošina sadarbību ar atbildīgajām institūcijām, Rīgas valstspilsētas pašvaldību, Departamentu, Valsts ugunsdzēsības un glābšanas dienestu, Valsts policiju, Civilās aizsardzības institūcijām vai citu kompetento institūciju vai atbildīgo dienestu darbiniekiem un Vecākiem.  
9.2. Iestādes atbildīgā persona sadarbībā ar Iestādes vadību pārbauda informācijas avotu un aktualitāti, koordinē izglītojamo un darbinieku pārvietošanos uz Drošākajām telpām, norīko atbildīgo personu saziņai operatīvajā grupā Signal lietotnē, norīko tehniskos darbiniekus telpu pārbaudei, apkopo informāciju par izglītojamo un darbinieku atrašanās vietu, organizē pirmās palīdzības sniegšanu, sazinās ar atbildīgajām institūcijām, nodrošina saziņu ar Vecākiem un dokumentē būtiskākos notikumus, pieņemtos lēmumus un rīcības laiku. 
9.3. Iestādes vadība nodrošina, ka Iestādes pedagogi primāri paliek kopā ar izglītojamiem un neiesaistās telpu pārbaudē, ja tas var mazināt izglītojamo uzraudzību un drošību.  
9.4. Iestādes vadība ir tiesīga ierobežot personu ienākšanu Iestādes telpās vai teritorijā, ja tas nepieciešams izglītojamo, darbinieku, Vecāku un citu personu drošībai vai lai netraucētu Iestādes un atbildīgo dienestu darbu. 
9.5. Ja gaisa apdraudējuma laikā Vecāki ierodas Iestādē, izglītojamo nodošana Vecākiem tiek organizēta tikai tad, ja situācija to pieļauj, un tikai Iestādes noteiktā un kontrolētā kārtībā (veidlapa izglītojamo izņemšanai 3. pielikumā). 
9.6. Atbalsta personāls darbojas saskaņā ar Iestādes atbildīgās personas un vadības norādījumiem, palīdz identificēt izglītojamos, darbiniekus vai Vecākus, kuriem nepieciešams atbalsts, un sniedz emocionālu, psiholoģisku, sociālu vai praktisku palīdzību. 
9.7. Atbalsta personāls iesaistās palīdzības sniegšanā izglītojamiem ar speciālām vajadzībām, veselības traucējumiem, paaugstinātu trauksmi, kustību ierobežojumiem vai citām individuālām vajadzībām. 
9.8. Iestādes medicīnas māsa organizē pirmās palīdzības sniegšanu, iespēju robežās izvērtē cietušo stāvokli, informē Iestādes atbildīgo personu par cietušo skaitu un stāvokli, nepieciešamības gadījumā sazinās ar Neatliekamās medicīniskās palīdzības dienestu vai vienoto ārkārtas palīdzības izsaukumu numuru 112 un nodrošina pirmās palīdzības līdzekļu pieejamību, ja tas ir iespējams un droši.

10. Iestāde rīcība, ja ir cietušie
 
 10.1. Ja ir ievainoti izglītojamie, darbinieki vai citas personas, pirmā palīdzība tiek sniegta nekavējoties, ja tas nerada papildu apdraudējumu. Par ievainotajiem informē Iestādes atbildīgo personu un, ja nepieciešama neatliekama medicīniskā palīdzība, nekavējoties zvana uz vienoto ārkārtas palīdzības izsaukumu numuru 112 un informē atbildīgos dienestus. 
10.2. Zvanot uz vienoto ārkārtas palīdzības izsaukumu numuru 112, Iestādes darbinieks norāda precīzu atrašanās vietu, cietušo skaitu, traumu raksturu, iespējamos papildu apdraudējumus, kontaktpersonu un tālruņa numuru. 
10.3. Ja cietušais ir izglītojamais, Iestāde pēc iespējas ātrāk informē viņa Vecākus un nodrošina neatliekamu drošības un medicīnisko pasākumu veikšanu.  
10.4. Cietušo pārvieto tikai tad, ja viņa atrašanās vieta rada tiešu apdraudējumu dzīvībai vai ja uz pārvietošanu norāda atbildīgie dienesti vai medicīnas darbinieki. Ja iespējams, un ir droši, cietušā atrašanās vietu norobežo vai vizuāli aizsedz, lai nodrošinātu cietušā cieņu, privātumu un mazinātu psiholoģisku traumu risku citām personām. 


 
11. Rīcība, ja Iestādes teritorijā konstatēts nokritis drons, atlūzas vai iespējami sprādzienbīstams priekšmets 
 
11.1. Ja Iestādes teritorijā vai tās tuvumā tiek konstatēts nokritis drons, tā atlūzas, nezināmas izcelsmes priekšmets, munīcijai līdzīgs objekts vai iespējami sprādzienbīstams priekšmets, jebkurai personai ir pienākums nekavējoties atkāpties un informēt vienoto ārkārtas palīdzības izsaukumu numuru 112.  
11.2. Aizdomīgajam priekšmetam ir aizliegts tuvoties, pieskarties, pārvietot, fotografēt vai filmēt to no tuvuma, publicēt informāciju sociālajos tīklos, kā arī Iestādes atbildīgā persona nodrošina, ka tam netuvojas citas personas.  
11.3. Personas atkāpjas no aizdomīgā priekšmeta vismaz 100 metru attālumā, ja tas ir iespējams un ir droši, 
11.4. Aizdomīgā priekšmeta tuvumā, vismaz 100 metru rādiusā, neizmanto mobilo tālruni, radio sakarus, satelītsakarus vai citus sakaru līdzekļus, ja vien to nav atļāvuši atbildīgie dienesti.  
11.5. Iestādes vadība organizē sākotnēju attiecīgās zonas norobežošanu, nepieļauj personu tuvošanos un nekavējoties informē vienoto ārkārtas palīdzības izsaukumu numuru 112.  
11.6. Lēmumu par mācību procesa turpināšanu, pārvietošanos vai evakuāciju šādā situācijā pieņem Iestādes vadītājs, ievērojot atbildīgo dienestu norādījumus.  

